## Uredba o unutarnjem ustrojstvu Državne uprave za vode

### NN 65/2000 (7.7.2000.), Uredba o unutarnjem ustrojstvu Državne uprave za vode

# VLADA REPUBLIKE HRVATSKE

1436

Na temelju članka 60. stavaka 1. i 2. Zakona o sustavu državne uprave
(»Narodne novine«, br. 75/93, 48/99 i 15/2000) Vlada Republike Hrvatske je na
sjednici održanoj 4. srpnja 2000. godine, donijela

## UREDBU

### o unutarnjem ustrojstvu DrŽavne uprave za vode

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo Državne uprave za vode
(dalje u tekstu: Državna uprava), nazivi upravnih organizacija, unutarnjih
ustrojstvenih jedinica i njihov djelokrug, način upravljanja tim jedinicama te
okvirni broj državnih službenika i namještenika Državne uprave.

Članak 2.

Unutarnje ustrojstvo, djelokrug, upravljanje kao i potreban broj
državnih službenika i namještenika uređuje se na način da Državna uprava može
obavljati upravne i druge stručne poslove koje su joj zakonom dane u nadležnost
i djelokrug.

II. UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Državne uprave ustrojavaju se
sljedeće unutarnje ustrojstvene jedinice:

1. Kabinet ravnatelja

2. Uprava za pravne i financijske poslove

3. Uprava za opće i računovodstvene poslove i informacijski sustav

4. Uprava za gospodarenje vodama

5. Uprava za inspekcijske poslove.

KABINET RAVNATELJA

Članak 4.

Kabinet ravnatelja je posebna
ustrojstvena jedinica Državne uprave koja za ravnatelja i njegova zamjenika:
obavlja administrativne i stručne poslove; protokolarne poslove; poslove u vezi
kontakata i komunikacije s Hrvatskim državnim saborom, Vladom Republike
Hrvatske, središnjim tijelima državne uprave, tijelima lokalne samouprave te
pravnim osobama koje obavljaju javne oblasti iz djelokruga Državne uprave;
poslove dokumentacije; poslove u vezi odnosa sa sredstvima javnog priopćavanja;
poslove u vezi sa zaprimanjem i rješavanjem pošte, poslove evidencije i pohrane
povjerljive pošte; poslove personalne evidencije i evidencije putnih naloga, te
druge slične administrativne poslove u vezi s realizacijom programa rada i
aktivnosti ravnatelja i njegova zamjenika.

UPRAVA ZA PRAVNE I FINANCIJSKE POSLOVE

Članak 5.

Uprava za pravne i financijske
poslove obavlja: upravne, pravne i financijske poslove iz djelokruga Državne
uprave koje ovom Uredbom nisu stavljene u djelokrug drugih upravnih
organizacija Državne uprave, a koji se odnose na: normativnu djelatnost u svezi
s izradom i primjenom propisa iz djelokruga Državne uprave, praćenje primjene i
osiguranje izvršenja zakona i drugih propisa, vođenje prvostupanjskog i
drugostupanjskog upravnog postupka, davanje primjedaba i mišljenja na
prijedloge propisa upu­ćenih Vladi Republike Hrvatske, izradu naputaka za rad
dr­žav­nih službenika, izrada stručnih mišljenja i objašnjenja, praće­nje
propisa, izrada prijedloga akata iz svog djelokruga kao i akata iz područja
međunarodne suradnje, provođenje upravnog nadzora u širem smislu te nadzora nad
namjenskim korištenjem sredstava za financiranje vodnog gospodarstva.

Za obavljanje poslova Uprave
iz prethodnog stavka ustrojavaju se:

1. Odjel normativnih i
pravnih poslova

2. Odjel upravnih i
financijskih poslova.

Članak 6.

Odjel normativnih i pravnih
poslova priprema, predlaže i koordinira izradu nacrta propisa i akata iz
područja međunarodne suradnje iz djelokruga Državne uprave; u suradnji s drugim
ustrojstvenim jedinicama izrađuje prijedloge za izmjene i dopune propisa;
izrađuje prijedloge provedbenih propisa, daje stručna mišljenja i objašnjenja u
svezi s primjenom propisa, prati primje­nu i osigurava provođenje zakona i
drugih propisa, pruža pravnu pomoć drugim ustrojstvenim jedinicama Državne
uprave, priprema prijedloge odgovora na zastupnička pitanja, izrađuje prijedlog
programa rada Državne uprave na temelju nacrta programa rada Uprava te
koordinira i izrađuje izvješće o ostvarivanju programa rada Državne uprave,
rješava predmete u prvostupanjskom upravnom postupku vezane uz status javnog
vodnog dobra; rješava žalbe u drugostupanjskom postupku; sudjeluje u radu
povjerenstva za rješavanje žalbe u drugostupanjskom postupku; izvješćuje
ravnatelja o poteškoćama u rješavanju upravnih predmeta; izra­đuje odgovore na
tužbe protiv rješenja Povjerenstva za žalbe; priprema odgovore na predstavke u
odnosu na upravni postupak, te obavlja druge poslove koje odredi ravnatelj.

Članak 7.

Odjel upravnih i financijskih
poslova priprema prijedloge za izradu nacrta propisa iz područja financiranja
vodnog gospodarstva, te predlaže ravnatelju izmjene i dopune propisa iz
područja financiranja vodnog gospodarstva; prati naplatu naknada, obavlja
nadzor nad Hrvatskim vodama u pogledu namjenskog korištenja sredstava naknada i
proračunskih sredstava koja se transferiraju Hrvatskim vodama, rješava žalbe
vezane uz pojedinačno utvrđi­vanje visine naknade, priprema izvješća o naplati
naknada, vodi očevidnik izdanih koncesija, i očevidnik plaćanja koncesijske
naknade, predlaže raskid koncesijskog ugovora zbog neplaćanja koncesijske
naknade, priprema odgovore na zastupnička pitanja; brine o zakonitoj primjeni
važećih materijalno financijskih poslova; priprema i provodi javne natječaje i
ostale nabave sukladno zakonu, obavlja unutarnju kontrolu namjenskog korištenja
sredstava državnog proračuna te obavlja i druge poslove koje odredi ravnatelj.

UPRAVA ZA OPĆE I RAČUNOVODSTVENE POSLOVE I INFORMACIJSKI SUSTAV

Članak 8.

Uprava za opće i
računovodstvene poslove i informacijski sustav obavlja poslove koji se odnose
na: kadrovsku politiku, prijama i otpreme pošte; vođenje urudžbenog zapisnika i
arhiva, organizira i koordinira rad u obavljanju računovodstvenih poslova
sukladno propisima, brine o zakonitoj primjeni važećih materijalno financijskih
propisa, sastavlja periodične obračune i završni račun, izrađuje bruto bilance
i preglede izvršenja financijskog plana, brine o racionalnom i svrhovitom
korištenju sredstava osi­gu­­ranih u državnom proračunu, obavlja poslove koji
se odnose na informatizaciju Državne uprave, bavi se nabavkom osnovnih sred­­stava,
tiskanica, uredskog materijala.

Za obavljanje poslova Uprave
iz prethodnog stavka ustrojavaju se:

1. Odjel kadrovskih,
informatičkih i općih poslova

2. Odjel
financijsko-računovodstvenih poslova i nabave

Članak 9.

Odjel kadrovskih, informatičkih i općih poslova prati i provodi mjere
kadrovske politike; surađuje s nadležnim središnjim tijelima državne uprave
vezano za potrebe prijama državnih služ­benika i namještenika; obavlja poslove
oko izbora kandidata za prijam u službu i rasporeda državnih službenika i namještenika,
sudjeluje u izradi i predlaganju programa stručnog usavršavanja, prati statusna
prava državnih službenika i namještenika, njihov rad i napredovanje u službi;
izrađuje plan korištenja godišnjih od­mo­ra, izrađuje unutarnje akte Državne
uprave, vodi evidenciju prisustva na radu, obrambene i sigurnosne poslove iz
djelokruga Državne uprave; poslove informatizacije i uspostave informa­tič­kog
sustava; osigurava kvalitetan pristup i korištenje odgova­rajućih statističkih
podataka te utemeljuje odgovarajuće baze podataka, sudjeluje u provedbi
izdavačkih programa, registrira odgovarajuće evidencije iz nadležnosti Državne
uprave; obavlja poslove prijama i otpreme pošte, poslove vođenja urudžbenog
zapisnika; poslove prijepisa i umnožavanja materijala i neposredne dostave
pismena, poslove organizacije prijevoza te druge poslove koje odredi ravnatelj.

Članak 10.

Odjel financijsko-računovodstvenih poslova i nabave organizira i
koordinira rad u obavljanju računovodstvenih poslova sukladno propisima te
brine o zakonitoj primjeni važećih materijalno financijskih propisa; izrađuje
prijedloge potrebnih sredstava za izvršenje programa rada, prijedlog predračuna
prihoda i rashoda; priprema dokumentaciju za knjiženje, sastavlja periodični
obra­čun i završni račun, brine o zakonitom, racionalnom i svrsishodnom
korištenju osiguranih sredstava u državnom proračunu; izrađuje bruto bilance i
preglede izvršenja financijskog plana; obavlja izračun plaća i osobnih naknada;
obavlja likvidaciju ulaznih računa te priprema naloge za plaćanje računa, vodi
materijalno knjigovodstvo te obavlja i druge poslove u vezi s financijskim i
računovodstvenim poslovanjem.

UPRAVA ZA GOSPODARENJE VODAMA

Članak 11.

Uprava za gospodarenje vodama obavlja upravne i stručne poslove koji se
odnose na: vodnogospodarsko planiranje; upravljanje vodama i vodnogospodarskim
sustavom, praćenje i prilagođavanje vodnogospodarskog razvitka s potrebama
gospodarskog razvitka; uređenje vodotoka i drugih voda i zaštitu od štetnog
djelovanja voda i leda te zaštitu od erozije i bujica; hidro­melio­racijsku
odvodnju i navodnjavanje zemljišta; upravljanje vodnim dobrom i njegovo
korištenje; zaštitu voda i zaštitu mora od zagađivanja s kopna; osiguravanje
zaliha voda u svrhu vodoopskrbe naselja vodom za piće i gospodarstva
tehnološkom vodom; korištenje vodnih snaga, planiranje i usklađivanje razvoja i
građenja javnih vodoopskrbnih sustava i javnih odvodnih sustava od državnog
interesa; korištenje voda i zaštite voda od one­čišćenja; poslovi u svezi
ovlaštenih laboratorija i kemijskih pripravaka, vađenja šljunka i pijeska na
području značajnom za vodni režim, dodjelu koncesija na vodama i javnom vodnom
dobru, obavljanje upravnog nadzora u svom djelokrugu; obavljanje struč­­­nih
poslova vezanih uz međunarodnu i bilateralnu suradnju te druge poslove iz svog
djelokruga.

Za obavljanje poslova Uprave
iz prethodnog stavka ustrojavaju se:

1. Odjel za korištenje voda

2. Odjel za zaštitu voda

3. Odjel za zaštitu od štetnog djelovanja voda i uređenje vodotoka i
drugih voda.

Članak 12.

Odjel za korištenje voda obavlja upravne i stručne poslove koji se
odnose na korištenje voda i vodnih snaga, osiguravanje količina i zaliha voda
za piće i tehnološke potrebe, vodnogospodarsko planiranje u okviru korištenja
voda, uspostavljanje koncesijskog odnosa za korištenje voda, praćenje
ostvarivanja strateš­kih dokumenata korištenja voda u okviru općeg gospodarskog
razvitka države, praćenje stanja u komunalnoj djelatnosti javne vodoopskrbe s
gledišta štedljivog i racionalnog korištenja voda, planiranje i usklađivanje
razvoja vodoopskrbnih sustava; izdavanje vodopravnih akata iz svog djelokruga;
sudjelovanje u izradi propisa, međudržavnih i međunarodnih ugovora; izrada
stručnih mišljenja i objašnjenja u svezi s primjenom i provedbom propisa;
ostvaruje suradnju sa županijskim i gradskim uredima te Hrvat­skim vodama u
čijem su djelokrugu poslovi korištenja voda, provodi upravni nadzor i nadzire
rad pravnih osoba s javnim ovlastima; obavlja i druge poslove za potrebe drugih
ustrojbenih jedinica Državne uprave.

Članak 13.

Odjel za zaštitu voda obavlja upravne i stručne poslove koji se odnose
na zaštitu površinskih i podzemnih kopnenih voda od onečišćenja i zagađivanja,
zaštitu mora od onečišćenja s kopna; vodnogospodarsko planiranje u okviru
zaštite voda, praćenje sta­nja kakvoće površinskih i podzemnih voda, planiranje
i usklađi­vanje razvoja i izgradnje javnih sustava odvodnje i pročišćavanja
otpadnih voda, praćenje stavljanja u promet kemijskih pripravaka koja nakon
uporabe mogu dospjeti u vode, pitanja glavnog vodnogospodarskog i ostalih
ovlaštenih laboratorija za ispitivanje kakvoće otpadnih voda, poslove
međunarodne suradnje po reče­nim pitanjima; poslove izdavanja vodopravnih
akata, sudjelovanje u izradi propisa iz područja zaštite voda; praćenje stanja
u oblasti zaštite voda i predlaganje mjera za poboljšanje; ostvariva­nje
suradnje s drugim tijelima državne uprave i Hrvatskim vodama te međunarodnim
organizacijama i institucijama; provođenje upravnog nadzora nad pravnim osobama
s javnim ovlastima te obavlja i druge poslove za potrebe drugih ustrojbenih
jedinica Državne uprave.

Članak 14.

Odjel za zaštitu od štetnog
djelovanja voda i uređenje vodotoka i drugih voda obavlja upravne i stručne
poslove koji se odnose na: uređenje vodotoka i drugih voda, zaštitu od štetnog
djelovanja voda i leda, zaštitu od erozija i bujica, hidromelioracijsku
odvodnju i navodnjavanje zemljišta, određivanje granice, upravljanje i
korištenje vodnog dobra s uspostavom koncesijskog odnosa za korištenje javnog
vodnog dobra; praćenje zaliha obnovljivih ležišta šljunka i pijeska u području
značajnom za vodni režim s uspostavom koncesijskog odnosa, vodnogospodarsko
planiranje u okviru zaštite od štetnog djelovanja voda i leda, zaštite od
erozija i bujica, određivanja i korištenja vodnog dobra, obnovljivih zaliha
šljunka i pijeska u području značajnom za vodni režim, te hidromelioracijske
odvodnje i navodnjavanja kao i poslove međunarodne suradnje po rečenim
poslovima; poslove izdavanja vodopravnih akata; praćenje stanja u oblasti i
predlaganje mjera za poboljšanje stanja, provođenje upravnog nadzora i kontrola
zakonitosti rada Hrvatskih voda glede povjerenih im javnih ovlasti te obavlja i
druge poslove za potrebe drugih ustrojbenih jedinica Državne uprave.

UPRAVA ZA INSPEKCIJSKE POSLOVE

Članak 15.

Uprava za inspekcijske
poslove obavlja inspekcijski nadzor nad primjenom zakona i drugih propisa,
općih i pojedinačnih akata u oblasti upravljanja vodama; korištenju voda i
vodnog dobra, zaštiti voda, uređenja vodotoka i drugih voda; zaštiti od štetnog
djelovanja voda; nadzire izvršavanje međudržavnih obveza, radova i stanja
vodnog sustava na međudržavnim i državnim vodama i vodama obalnog mora; nadzire
pripremu i provođenje Državnog plana obrane od poplava i stanje vodnih
građevina te Državnog plana za zaštitu voda; nadzire postupanje u skladu s
vodopravnim aktima i koncesijskim ugovorima; obavlja nadzor i uvid nad radom
tijela državne uprave u županijama i Gradu Zagrebu koja obavljaju poslove
vodopravne inspekcije, koordinira rad županijske vodopravne inspekcije i
inspekcije Grada Zagreba; rješava u upravnim stvarima, daje stručna mišljenja i
upute u vezi s primjenom propisa u području inspekcijskog nadzora; priprema i
izrađuje godišnje planove rada i godišnja izvješća o radu.

Za obavljanje poslova Uprave
iz prethodnog stavka ustrojavaju se:

1. Odjel vodopravne
inspekcije za kontinent

2. Odjel vodopravne
inspekcije za Jadran.

Članak 16.

Odjel vodopravne inspekcije
za kontinent obavlja poslove i zadaće iz članka 15. ove Uredbe za kontinentalno
područje Re­pub­like Hrvatske na području slivova Save, Drave i Dunava.

Članak 17.

Odjel vodopravne inspekcije
za Jadran obavlja poslove i zadaće iz članka 15. ove Uredbe na području
Jadrana, odnosno na području istarsko-primorsko-goransko-ličkih i dalmatinskih
slivova.

III. UPRAVLJANJE UPRAVNIM ORGANIZACIJAMA U SASTAVU DRŽAVNE UPRAVE ZA
VODE I UNUTARNJIM USTROJSTVENIM JEDINICAMA

Članak 18.

Ravnatelj predstavlja Državnu upravu za vode i upravlja njenim radom.

Zamjenik ravnatelja zamjenjuje ravnatelja u slučaju njegova izbivanja
ili spriječenosti, koordinira rad ustrojstvenih jedinica te obavlja poslove
koje mu povjeri ravnatelj.

Radom upravnih organizacija Državne uprave upravljaju pomoćnici
ravnatelja, a radom odjela načelnici.

Radom kabineta upravlja tajnik kabineta.

Članak 19.

Zamjenik ravnatelja odgovoran je za svoj rad ravnatelju.

Pomoćnici ravnatelja odgovorni su za svoj rad zamjeniku ravnatelja i
ravnatelju.

Načelnici odjela odgovorni su
za svoj rad pomoćniku ravnatelja, zamjeniku ravnatelja i ravnatelju.

Tajnik kabineta ravnatelja
odgovoran je za svoj rad zamjeniku ravnatelja i ravnatelju.

Članak 20.

Ovlasti i odgovornosti
državnih službenika i namještenika pobliže će se utvrditi Pravilnikom o
unutarnjem redu Državne uprave.

IV. SLUŽBENICI I NAMJEŠTENICI DRŽAVNE UPRAVE

Članak 21.

Poslove i zadatke iz
djelokruga Državne uprave, ovisno o vrsti, složenosti, stručnoj spremi i drugim
uvjetima, obavljaju državni službenici, postavljeni u zvanja i namještenici
raspore­đeni na radna mjesta sukladno propisima.

Okvirni broj državnih
službenika i namještenika potrebnih za obavljanje poslova iz djelokruga Državne
uprave nalazi se u tablici koja je sastavni dio ove Uredbe, a koja se neće
objaviti u Narodnim novinama.

V. SURADNJA S DRUGIM TIJELIMA DRŽAVNE UPRAVE TE S PRAVNIM OSOBAMA KOJE
IMAJU JAVNE OVLASTI

Članak 22.

Državna uprava surađuje s
drugim tijelima državne uprave i s pravnim osobama koje imaju javne ovlasti u
svezi s ostvarivanjem stručnih i upravnih poslova iz djelokruga Državne uprave.

Državna uprava surađuje i sa
stručnim, znanstvenim i drugim ustanovama i institucijama radi rješavanja
pojedinih stručnih i upravnih pitanja iz djelokruga Državne uprave.

Članak 23.

Za raspravljanje o pojedinim
pitanjima iz djelokruga Državne uprave, utvrđivanja nacrta propisa, davanja
stručnih mišljenja i prijedloga o značajnim pitanjima iz djelokruga Državne
uprave, ravnatelj može osnivati stručne savjete, odnosno radne grupe.

Aktom o osnivanju utvrđuje se
djelokrug i način rada savjeta, odnosno radne grupe.

VI. PRIJELAZNE I ZAVRŠNE ODREDBE

Članak 24.

Pitanja od značenja za rad
Državne uprave koja nisu uređena Zakonom, Uredbom o načelima za unutarnje
ustrojstvo i o radnom vremenu tijela državne uprave i ovom Uredbom, uredit će
se Pravilnikom o unutarnjem redu Državne uprave.

Pravilnikom iz stavka 1.
ovoga članka, utvrdit će se broj potrebnih državnih službenika i namještenika s
naznakom njihovih osnovnih poslova i zadaća, stručnih uvjeta potrebnih za
njihovo obavljanje, njihove ovlasti i odgovornosti, te druga pitanja od
značenja za rad Državne uprave.

Ravnatelj Državne uprave
donijet će, u roku od 30 dana od dana stupanja na snagu ove Uredbe, Pravilnik o
unutarnjem redu Državne uprave.

Članak 25.

Danom stupanja na snagu ove Uredbe prestaje važiti Uredba o unutarnjem
ustrojstvu Državne uprave za vode klasa: 023-03/95-01/01, urbroj: 5030105-95-2
od 5. siječnja 1995. godine.

Članak 26.

Ova Uredba stupa na snagu osmoga dana od dana objave u »Narodnim
novinama«.

Klasa:  023-03/00-01/31
Urbroj: 5030115-00-1
Zagreb, 4. srpnja 2000.

Potpredsjednik
**Slavko Linić,** v. r.

if !supportEmptyParas endif

Uredba, NN 65/2000-1436